
Grozījumi Bērnu tiesību aizsardzības likumā
Izdarīt Bērnu tiesību aizsardzības likumā (Latvijas Republikas Saeimas un Ministru Kabineta Ziņotājs, 1998, 15. nr.; 2000, 8., 12. nr.; 2001, 24. nr.; 2002, 23. nr.; 2003, 12. nr.; 2004, 12. nr.; 2005, 8. nr.; 2006, 22. nr.; 2007, 9. nr.; 2008, 15. nr.; 2009, 14., 23. nr.; Latvijas Vēstnesis, 2009, 193. nr.; 2010, 47., 205. nr.; 2011, 112., 132. nr.; 2013, 118. nr.; 2014, 51., 60. nr.; 2015, 245. nr.; 2016, 241. nr.; 2017, 54., 242. nr.; 2018, 97., 240. nr.; 2019, 257A. nr.; 2020, 119C., 199. nr.; 2021, 42. nr.) šādus grozījumus:
26. pantā:
izteikt sestās daļas pirmo teikumu šādā redakcijā:

“Lai veicinātu un atbalstītu pašvaldību, komersantu un citu personu brīvprātīgu iesaistīšanos atbalsta sniegšanā daudzbērnu ģimenēm un ģimenēm, kuru aprūpē ir bērns ar invaliditāti vai persona, kura nav sasniegusi 24 gadu vecumu, ja tai ir noteikta I vai II invaliditātes grupa, valsts īsteno Latvijas Goda ģimenes apliecības programmu, kuras ietvaros Sabiedrības integrācijas fonds nodrošina apliecību  izsniegšanu minētajām ģimenēm.”;
 
papildināt pantu ar astoto, devīto, desmito un vienpadsmito  daļu šādā redakcijā:

“(8) Šā panta sestajā daļā minēto apliecību ir tiesības saņemt, ja:
1) personas aprūpē ir:
a) vismaz trīs bērni, tai skaitā audžuģimenē vai aizbildnībā esoši bērni un pilngadīgas personas, kuras nav sasniegušas 24 gadu vecumu, ja tās iegūst vispārējo, profesionālo vai augstāko izglītību,
b) bērns ar invaliditāti vai pilngadīga persona, kura nav sasniegusi 24 gadu vecumu, ja tai ir noteikta I vai II invaliditātes grupa;
2) attiecīgās personas, tās bērnu un pilngadīgās personas, kura nav sasniegusi 24 gadu vecumu, deklarētā vai reģistrētā dzīvesvieta ir Latvijas Republikā, izņemot gadījumu, ja bērns vai pilngadīgā persona, kura nav sasniegusi 24 gadu vecumu, izglītību iegūst ārvalsts izglītības iestādē un viņas pagaidu dzīvesvieta ir ārvalstī;
3) persona nav reģistrēta Uzturlīdzekļu garantiju fonda administrācijas iesniedzēju un parādnieku reģistrā parādnieka statusā;
4) persona ir reģistrēta Uzturlīdzekļu garantiju fonda administrācijas iesniedzēju un parādnieku reģistrā parādnieka statusā un ir:
a) persona ar invaliditāti,
b) persona, kura pārejošas darbnespējas dēļ nestrādā ilgāk par sešiem mēnešiem, ja darbnespēja ir nepārtraukta, vai vienu gadu triju gadu periodā, ja darbnespēja atkārtojas ar pārtraukumiem,
c) noslēgusi vienošanos ar Uzturlīdzekļu garantiju fonda administrāciju par kārtību, kādā tā veic uzturlīdzekļu un likumisko procentu maksājumus, un noslēgto vienošanos pilda.
(9) Bērnu skaitā neieskaita bērnus, par kuriem personai ir pārtrauktas vai atņemtas aizgādības tiesības.
(10) Bērniem šā panta sestajā daļā minēto apliecību izsniedz pēc sešu gadu vecuma sasniegšanas.
(11) Ja persona šā panta astotās daļas 1. punktā minētajiem kritērijiem atbilst tikai kopā ar laulāto, Sabiedrības integrācijas fonds lēmumu par šā panta sestajā daļā minētās apliecības piešķiršanu pieņem, ja arī laulātais atbilst šā panta astotās daļas 2. un 3. punktā minētajām prasībām.”
 
Likums stājas spēkā 2022. gada 1. janvārī.

